

**OBČINA DRAVOGRAD**

Trg 4. julija 7, 2370 Dravograd, tel.: +386 2 872 35 60, faks: +386 2 872 35 74

[http://www.dravograd.si](http://www.dravograd.si/); e-mail: [obcina@dravograd.si](mailto:tajnistvo@dravograd.si)

Številka: 014-0004/2024

Datum: 4.10.2024

**JAVNI RAZPIS ZA PODELITEV KONCESIJE**

**ZA OPRAVLJANJE JAVNE SLUŽBE V OSNOVNI ZDRAVSTVENI DEJAVNOSTI**

**NA PODROČJU FIZIOTERAPIJE V OBČINI DRAVOGRAD**

1. **NAROČNIK – KONCEDENT:**

Občina Dravograd, Trg 4. julija 7, 2370 Dravograd.

1. **KONCESIJSKI AKT:**

Odlok o podelitvi koncesije za opravljanje javne službe v osnovni zdravstveni dejavnosti v Občini Dravograd, objavljen v Uradnem listu RS, št. 81/2024.

1. **PREDMET JAVNEGA RAZPISA:**

Predmet javnega razpisa je podelitev koncesije za opravljanje javne službe v osnovni zdravstveni dejavnosti na področju fizioterapije v Občini Dravograd, v obsegu 1,00 tima.

1. **NOSILCI KONCESIJSKE DEJAVNOSTI:**

Ponudnik lahko pri razpisanem programu prijavi le enega nosilca zdravstvene dejavnosti, ki bo opravljal zdravstveno storitev, ki je predmet koncesije.

1. **OBMOČJE IZVAJANJA DEJAVNOSTI:**

Dejavnost javne službe v osnovni zdravstveni dejavnosti na področju fizioterapije se bo opravljala na območju Občine Dravograd.

1. **PREDVIDEN ZAČETEK IN ČAS TRAJANJA KONCESIJE:**

Koncesijsko razmerje se sklepa s koncesijsko pogodbo za določen čas, in sicer za obdobje 15 let, šteto od dneva začetka opravljanja programa zdravstvene dejavnosti, z možnostjo podaljšanja na način in pod pogoji, kot jih določa zakon, ki ureja zdravstveno dejavnost. Koncesijsko razmerje se prične opravljati v najkrajšem možnem času, najkasneje pa v roku 30 dni od dneva sklenitve pogodbe z Zavodom za zdravstveno zavarovanje Slovenije. V kolikor koncesionar v navedenem roku ne bo začel izvajati dejavnosti, mu bo koncedent koncesijo odvzel z odločbo.

1. **POSTOPEK IZBIRE IZVAJALCA:**

Na podlagi tega javnega razpisa bo ob upoštevanju meril izbran ponudnik, ki izpolnjuje pogoje določene z Zakonom o zdravstveni dejavnosti (v nadaljnjem besedilu: ZZDej) in z razpisno dokumentacijo. Ponudbe bo obravnavala tričlanska razpisna komisija, ki jo sestavljata predsednik in dva člana, in jo s sklepom imenuje župan Občine Dravograd. Koncesionarja bo izbrala občinska uprava z upravno odločbo na podlagi predloga komisije.

1. **NAČIN PRIDOBITVE RAZPISNE DOKUMENTACIJE:**

V skladu z določili ZZDej sta javni razpis in razpisna dokumentacija dosegljiva na spletnih straneh Občine Dravograd (www.dravograd.si pod zavihkom Javni razpisi in objave), zainteresirane osebe jo lahko dvignejo tudi v sprejemni pisarni vsak delovni dan v času uradnih ur (ponedeljek: od 8.00-14.00; sreda: od 8.00-12.00 in od 14.00-16.00; petek od 8.00-12.00. ure) na naslovu Občina Dravograd, Trg 4. julija 7, 2370 Dravograd.

Občina Dravograd si pridružuje pravico, da dokumentacijo delno spremeni ali dopolni ter po potrebi podaljša rok za oddajo vlog. Spremembe in dopolnitve razpisne dokumentacije so sestavni del dokumentacije, v zvezi z razpisom.

1. **OBLIKA, JEZIK IN STROŠEK VLOGE:**

Ponudnik vlogo poda v zapečateni ovojnici, pri čemer morajo biti listi vloge vezani tako, da jih ni mogoče neopazno razdružiti, odvezati ali dodati posameznih listov v vlogo. Vloge se oddajo v slovenskem jeziku. Vloga mora biti podana na obrazcih iz prilog razpisne dokumentacije. Koncedent lahko v postopku preverjanja vlog od kandidata kadarkoli zahteva, da mu predloži na vpogled original. Ponudnik nosi vse stroške, povezane s pripravo in predložitvijo vloge. V primeru ustavitve postopka, zavrnitve vseh vlog ali odstopa od izvedbe podelitve koncesije koncedent ponudnikom ne bo povrnil nobenih stroškov, nastalih s pripravo vloge. Ponudniki so s tem seznanjeni in se s samo predložitvijo vloge izrecno strinjajo. Ponudnik se z oddajo vloge strinja in sprejema vse pogoje in zahteve navedene v razpisni dokumentaciji in koncesijski pogodbi.

1. **DOKAZILA O IZPOLNJEVANJU ZAKONSKO DOLOČENIH IN DODATNIH POGOJIH ZA**

**OPRAVLJANJE DEJAVNOSTI:**

Za izvajanje dejavnosti, ki je predmet javnega razpisa, mora ponudnik izpolnjevati zakonsko predpisane pogoje, ki jih določa 44. č člen ZZDej in druge predpisane pogoje, ki jih določa koncedent. Kot dokaz o izpolnjevanju zahtevanih pogojev ponudnik v ponudbi na javni razpis predloži kopije ustreznih dokazil oziroma v skladu z določili 44. c člena ZZDej za dokazila, ki jih koncedent lahko pridobi iz uradnih evidenc, poda pisno soglasje, da koncedentu dovoljuje pridobitev teh podatkov iz uradnih evidenc.

V ponudbi na javni razpis je potrebno predložiti:

* prijavni obrazec,
* dovoljenje za opravljanje zdravstvene dejavnosti,
* izjavo o zaposlitvi odgovornega nosilca zdravstvene dejavnosti za vrsto zdravstvene dejavnosti za katero ponudnik kandidira,
* izjavo o zaposlitvi ali na drugi zakonski podlagi zagotovljenega usposobljenega zdravstvenega delavca, ki izpolnjuje pogoje iz ZZDej in bo opravljal zdravstvene storitve, ki so predmet koncesije, v kolikor to ne bo odgovorni nosilec zdravstvene dejavnosti,
* izjavo, da ponudniku v zadnjih petih letih ni bila odvzeta koncesija iz razlogov, kot so navedeni v 44. j členu ZZDej,
* izjavo, da pri ponudniku ne obstajajo izključitveni razlogi, ki veljajo za ponudnike v postopkih oddaje javnih naročil po 75. členu Zakona o javnem naročanju (ZJN-3),
* izjavo, da bo ponudnik izvajal zdravstveno dejavnost, ki je predmet tega razpisa, v ustreznih prostorih dostopnih za gibalno in funkcionalno ovirane osebe,
* dokazila, da nosilec zdravstvene dejavnosti, ki bo opravljal zdravstvene storitve, ki so predmet razpisane dokumentacije, izpolnjuje pogoje za samostojno opravljanje dela: predložiti je potrebno diplomo in dokazila o opravljenem strokovnem izpitu ali dokazilo o vpisu v register,
* izjavo, da bo ponudnik v primeru podelitve koncesije na tem javnem razpisu zagotovil izvajanje razpisanega programa zdravstvene dejavnosti v obsegu najmanj 35 ur tedensko,
* izjave ponudnika za vrednotenje ponudb glede na postavljena merila za izbiro koncesionarja.

Oddaja vloge pomeni, da ponudnik soglaša z vsemi pogoji in določili javnega razpisa ter sprejema in v celoti soglaša z vzorcem pogodbe, ki je sestavni del razpisne dokumentacije, zato parafiranega vzorca pogodbe ni potrebno priložiti vlogi.

1. **MERILA ZA IZBIRO NAJUGODNEJŠEGA KONCESIONARJA:**

Ponudbe kandidatov bodo ocenjene v skladu z naslednjimi merili:

|  |  |  |
| --- | --- | --- |
| Zap. št. | MERILA | MAKSIMALNO ŠT. TOČK |
| 1 | Strokovna usposobljenost, izkušnje in reference ponudnika ter odgovornega nosilca zdravstvene dejavnosti | 30 |
| 2 | Ordinacijski prostori v Občini Dravograd | 30 |
| 3 | Dostopnost lokacije opravljanja zdravstvene dejavnosti z vidika dostopa do najbližje lekarne (merjeno po površini za pešce) | 15 |
| 4 | Dostopnost lokacije opravljanja zdravstvene dejavnosti z vidika javnega prevoza | 15 |
| 5 | Dostopnost za ranljive skupine | 10 |
| 6 | Ugotovitve nadzornih postopkov iz 76. člena ZZDej pri ponudniku | 5 |
| 7 | Storitve s področja fizioterapije | 20 |
| 8 | Dodatne storitve s področja fizioterapije | 20 |
| 9 | Ustni razgovor - predstavitev vizije delovanja fizioterapije v Občini dravograd | 30 |

Podrobnejša razčlenitev zgoraj navedenih meril je predmet razpisne dokumentacije.

1. **PONUDBA NA RAZPIS:**

Kandidati lahko ponudbo na razpis oddajo samo na originalni razpisni dokumentaciji na kateri je lahko samo ena kandidatura. Razpisno dokumentacijo je potrebno dosledno izpolniti in priložiti kopije za vse zahtevane priloge oz. dokazila.

1. **KRAJ, NAČIN IN ROK ZA PREDLOŽITEV PONUDBE:**

Ponudbo je potrebno nasloviti na naslov: Občina Dravograd, Trg 4. julija 7, 2370 Dravograd.

Ponudba se lahko odda osebno v vložišču Občine Dravograd, Trg 4. julija 7, 2370 Dravograd, v času uradnih ur (ponedeljek: od 8.00-14.00; sreda: od 8.00-12.00 in od 14.00-16.00; petek od 8.00-12.00. ure) ali se jo pošlje priporočeno po pošti. Na zadnji strani ovojnice mora biti naveden ponudnik, na sprednji strani levo spodaj pa vidna označba: »NE ODPIRAJ – Ponudba JR fizioterapija, 014-0004/2024«.

Ponudbe bodo štete za pravočasne, če bodo oddane priporočeno na pošto do vključno 30.10.2024 oz. osebno oddane v vložišču Občine Dravograd do vključno 30.10.2024 do 12. ure.

Če se ponudba pošlje priporočeno po pošti, se za dan, ko je organ prejel ponudbo, šteje dan oddaje na pošto do 23:59.

Kontaktna oseba s strani Občine Dravograd: mag. Jerneja Ravnik, dosegljiva preko elektronske pošte [ravnik.jerneja@dravograd.si](mailto:ravnik.jerneja@dravograd.si).

Dodatne informacije lahko ponudniki zahtevajo na naveden naslov do 25.10.2024.

1. **KRAJ IN DATUM ODPIRANJA PONUDB:**

Odpiranje ponudb za podelitev koncesije za fizioterapijo bo 6.11.2024 ob 10.30 v prostorih Občine Dravograd. Odpiranje ponudb bo vodila razpisna komisija, ki jo imenuje župan Občine Dravograd. Odpiranje ponudb ne bo javno.

1. **POSTOPEK OBRAVNAVE PONUDB:**

Komisija bo obravnavala vse pravočasne in pravilne ponudbe. Nepravilne in prepozne ponudbe bodo s sklepom zavržene in vrnjene pošiljatelju. Komisija si pridružuje pravico do preverjanja resničnosti in verodostojnosti navedb v ponudbi, izpolnjevanja zakonsko predpisanih in drugih pogojev ter preverjanja vseh podatkov, navedenih v ponudbi. V skladu z načelom proste presoje dokazov sme komisija v postopku pregleda, primerjave in vrednotenja ponudb zahtevati od vlagateljev dodatna pojasnila in dokumente. Dovoljena so le taka pojasnila k ponudbam izključno na poziv komisije, s katerimi se pojasnijo manjša odstopanja od zahtev razpisne dokumentacije in ki v nobenem primeru ne vplivajo na vsebino ponudb in njihovo ocenjevanje ter razvrščanje glede na postavljena merila, niti ne zadevajo navodil za izdelavo ponudb iz razpisne dokumentacije.

Po opravljeni obravnavi in vrednotenju vseh pravočasnih, pravilnih in popolnih ponudb bo komisija izdelala predlog o izbiri in ga posredovala pristojnemu upravnemu organu.

Koncedent bo pridobil soglasje Ministrstva za zdravje k podelitvi koncesije za ponudnika, katerega izbor bo predlagala komisija in nato v petnajstih dneh po prejemu soglasja Ministrstva za zdravje izdal odločbo, s katero bo koncesijo podelil izbranemu ponudniku, ostale obravnavane ponudbe pa zavrnil. V primeru, da komisija oceni, da nihče od ponudnikov ni primeren za podelitev koncesije, se koncesija ne podeli.

**16. VSEBINA VLOGE:**

Ponudniki morajo v svoji vlogi priložiti ustrezno izpolnjene obrazce in ostale dokumente zahtevane s to razpisno dokumentacijo. Ponudniki v vseh zahtevanih obrazcih izpolnijo prazna polja in vsebine, ki so predvidene za vnos podatkov s strani ponudnikov. V kolikor posamezna prazna polja in vsebine ne pridejo v poštev za vlogo mora kandidat na mesta bodisi pustiti prazna, bodisi jasno označiti, da za vlogo niso primerna (npr. prečrtati). Ponudnik mora v svoji vlogi priložiti ustrezno izpolnjene obrazce in vse ostale zahtevane dokumente.

1. **ROK V KATEREM BODO PONUDNIKI OBVEŠČENI O IZIDU JAVNEGA RAZPISA:**

O izidu razpisa bodo ponudniki obveščeni predvidoma v 30 dneh po pravnomočnosti odločbe.

|  |  |
| --- | --- |
|  | **ŽUPAN**  **OBČINE DRAVOGRAD**  **Anton Preksavec** |
|  |  |